次韻奉和永叔謝王尚書惠牡丹
作者：梅堯臣
朝代：宋

paragraphs: 大梁有公子，洛陽有游俠。
昔時意氣相憑陵，不問興亡事栽插。
栽紅插綠鬭青春，春風與開春雨颯。
兩都富貴不相殊，走馬尋芳何合雜。
只聞年少競爭先，摘葉嗅花身更捷。
安知遺愛舊留守，馳獻百葩光浥浥。
尚書最重歐陽公，盈盤分去蜂偷獵。
但能爲樂飲醇酒，何必署名黄紙牒。
翰林職清文字稀，不比外官煩應接。
曩公爲花曾作譜，端相用意隨蝴蝶。
擬王擬妃姚與魏，歲歲年年千萬葉。
獨將顔色定高低，綠珠雖美猶爲妾。
從來鑒裁主端正，不藉娉婷削肩胛。
舊品既著新品增，偏惡妬芽須打拉。
嘗憶同朋有七人，每失一人淚緣睫。
唯我與公今且存，無復名園共携榼。
公因尚書戴紅紫，白髮欺公生匼匝。
磨墨揮毫興不衰，作詩坐使劉曹怯。
副本能傳幸一觀，口誦舌摇徒囁囁。